## La Generalitat programa activitats nadalenques i musicals en la campanya ‘El nostre Nadal’

*** El vicepresident, José Díez, recorda que “Nadal és un temps de trobada i junts som més forts, més creatius i més solidaris”
* La campanya fa un homenatge a les tradicions pròpies de les llars de la Comunitat Valenciana per a celebrar les festes de Nadal**

La Generalitat ha presentat la campanya ‘El nostre Nadal’, la qual inclou un ampli programa d’activitats i propostes musicals que es desenrotllaran del 19 de desembre al 5 de gener de 2026 en les ciutats d’Alacant, Castelló de la Plana, València i Elx.

La campanya, que fa un homenatge a les tradicions pròpies i autòctones de les llars de la Comunitat Valenciana per a celebrar les festes de Nadal, ha sigut donada a conéixer pel vicepresident segon i conseller de Presidència, José Díez, i pel secretari autonòmic de Comunicació, Vicente Ordaz, en el Palau de la Generalitat.

José Díez ha insistit que “s’ha dissenyat un programa per a tots els públics. Hem pensat en les famílies, en els majors, en la infància, en la joventut, en els que busquen la tradició i en els que desitgen descobrir noves maneres de celebrar estes festes”. Per damunt de tot, “Nadal és un temps de trobada i de celebrar el que ens unix per damunt del que ens separa”, ja que “junts som més forts, més creatius i més solidaris”.

El vicepresident segon ha detallat les propostes lúdiques i culturals que inclou ‘El nostre Nadal’. Així, en el Palau de la Generalitat es podrà visitar el tradicional Betlem monumental i els més xicotets podran entregar les seues cartes als Reis Mags a través del correu reial.

**Calendari d’Advent i espectacles**

El 22 de desembre tindrà lloc un concert de nadales a càrrec dels alumnes del Conservatori Professional de Música de València. I com a novetat, del 14 al 24 de desembre, sobre la façana de la torre Vella del Palau de la Generalitat, s’està projectant un original Calendari d’Advent recorrent a la tecnologia de videomapping. “Cada dia, una nova finestra il·luminada transforma l’edifici en un escenari màgic, mostrant frases vinculades a desitjos i propòsits nadalencs i convertint l’espai en un punt de trobada familiar”, ha explicat Díez.

A més, en la plaça de la Verge se succeiran activitats infantils, contacontes, espectacles, dansa, màgia, tallers i un fotoreclam nadalenc. “Volem que la plaça siga un punt de trobada i de convivència, a on la cultura i la creativitat siguen el millor regal”, ha destacat el vicepresident segon.

A Castelló de la Plana, la Casa dels Caragols tindrà també un betlem i una bústia reial. A més, la plaça de les Aules serà escenari d’activitats infantils i tallers de titelles perquè “Castelló siga sinònim d’il·lusió compartida i d’espais oberts a la imaginació”.

A Alacant, el betlem i la bústia reial estaran situats en l’edifici de Correus. Mentres que la biblioteca Azorín acollirà tallers participatius infantils i de circ, convidant els xiquets i xiquetes a descobrir noves formes d’expressió i diversió.

Finalment, a Elx serà la plaça del Centre de Congressos l’epicentre de les activitats infantils, amb tallers de manualitats, balls i jocs tradicionals.

**Tradicions autòctones**

Per la seua banda, el secretari autonòmic de Comunicació, Vicente Ordaz, ha indicat que la campanya ‘El nostre Nadal’ representa “una manera única i nostra de celebrar Nadal”.

Ordaz ha posat l’accent que “només en les taules de la Comunitat Valenciana es gaudix de l’olla; només en la Comunitat Valenciana es fan els millors torrons del món, i només en la Comunitat Valenciana es pot gaudir de la Cavalcada dels Reis Mags d’Alcoi. I tot això, i molt més, fa de Nadal una cosa única que la Generalitat vol fer valdre”.

El programa complet d’activitats nadalenques previstes, així com els horaris, es pot consultar a través de la pàgina web [www.gva.es](https://presidencia.gva.es/va/web/campanyes/nadal).

Fecha: 18/12/2025